የጂንካና የሽሬ ኤርፖርቶች የአውሮፕላን ማረፊያ ሜዳ ግንባታ ተጠናቀቀ
የኢትዮጵያ ኤርፖርቶች ድርጅት በጂንካና በሽሬ ከተሞች የሚያስገነባቸውን ኤርፖርቶች የአውሮፕላን ሜዳዎች ግንባታ ማጠናቀቁን አስታወቀ፡፡የኢትዮጵያ ኤርፖርቶች ድርጅት ለሪፖርተር በላከው መግለጫ፣ የአካባቢውን የቱሪዝምና የኢንቨስትመንት አመቺነት በማየት ሲያስገነባው የነበረውን የጂንካ ኤርፖርት የአውሮፕላን ማኮብኮቢያ ሜዳ አጠናቆ ለበረራ ዝግጁ ማድረጉን አስታውቋል፡፡ የጂንካ ኤርፖርት የአውሮፕላን ማኮብኮቢያ ሜዳ 2,500 ሜትር ርዝመትና 45 ሜትር ስፋት ያለው ሲሆን፣ እንደ ቦይንግ 737 ያሉ አውሮፕላኖችን ማሳረፍ የሚችል ነው፡፡የአውሮፕላን ማኮብኮቢያ ሜዳውን ንድፍ የሠራው የትራንስፖርት ኮንስትራክሽን ዲዛይን ድርጅት ሲሆን፣ ግንባታውን ያካሄደው የደረጃ አንድ ሥራ ተቋራጭ አፍሮ ጽዮን ኮንስትራክሽን ኩባንያ ነው፡፡ የግንባታው አጠቃላይ ወጪ 571 ሚሊዮን ብር ይገመታል፡፡ አፍሮ ጽዮን ኮንስትራክሽንና የኢትዮጵያ ኤርፖርቶች ድርጅት የግንባታ ውሉን እ.ኤ.አ. በዲሴምበር 2014 ተፈራርመው ግንባታው 760 ቀናት ፈጅቷል፡፡የጂንካ ኤርፖርት ለበረራ አስፈላጊ የሆኑ ነገሮች ተሟልተውለት፣ ከኢትዮጵያ ሲቪል አቪዬሽን ባለሥልጣን የሚሰጠውን የበረራ ፈቃድ በመጠባበቅ ላይ ነው፡፡የኢትዮጵያ ኤርፖርቶች ድርጅት የኮሙየኒኬሽን ጉዳዮች ጽሕፈት ቤት ኃላፊ አቶ ወንድም ተክሉ ለሪፖርተር እንደገለጹት፣ የጂንካ ኤርፖርት ግንባታ ለአካባቢው የቱሪዝም እንቅስቃሴ ዕድገት አስተዋጽኦ ያደርጋል፡፡ በቅርበት ለሚካሄዱ የኦሞ ኩራዝ የስኳር ልማትና ሌሎች የኢንቨስትመንት ፕሮጀክቶች የተቀላጠፈ የአየር ትራንስፖርት መስጠት እንደሚያስችል አስረድተዋል፡፡በሽሬ ኤርፖርት እ.ኤ.አ. በሜይ 2014 የተጀመረው 2,500 ሜትር ርዝመት ያለው የአውሮፕላን ማረፊያ ሜዳ ግንባታ በቅርቡ እንደተጠናቀቀ፣ የኢትዮጵያ ኤርፖርቶች ድርጅት አስታውቋል፡፡ ለግንባታው ከ417 ሚሊዮን ብር በላይ ወጪ መደረጉን ድርጅቱ ገልጿል፡፡የአውሮፕላን ማረፊያ ሜዳ ግንባታ የተካሄደው ደረጃ አንድ ሥራ ተቋራጭ በሆነው የኢትዮጵያ የመንገድ ኮንስትራክሽን ኮርፖሬሽን ሲሆን፣ የዲዛይን ሥራው ኔት ኮንሰልቲንግ ኢንጂነርስ ከአይኮን ኢንጂነሪንግ ጋር በጋራ ተከናውኗል፡፡ የክትትል ሥራውን ያከናወነው የትራንስፖርት ኮንስትራክሽን ዲዛይን አክሲዮን ማኅበር እንደሆነ ታውቋል፡፡በጂንካና በሽሬ ኤርፖርቶች የመንገደኞች ማስተናገጃ ሕንፃዎች ለመገንባት የዲዛይን ሥራው በረከት ተስፋዬ ኮንሰልቲንግ አርክቴክቶችና ኢንጂነሮች መዘጋጀቱን ድርጅቱ አስታውቋል፡፡ ሕንፃዎቹን የሚገነቡ ኮንትራክተሮች ለመምረጥ ጨረታ መውጣቱን አቶ ወንድም ለሪፖርተር ገልጸዋል፡፡በሽሬ የሚገነባው ኤርፖርት በከተማዋና በአካባቢው ላለው ንግድና ኢንቨስትመንት እንቅስቃሴ ዕድገት አስተዋጽኦ እንደሚያደርግ የገለጹት አቶ ወንድም፣ አካባቢውን ከመሀል አገር ጋር በአየር ትራንስፖርት በማስተሳሰር ትልቅ ሚና እንደሚጫወት ተናግረዋል፡፡ ሽሬ አካባቢ በማዕድን ዘርፍ በተለይ የወርቅ ፍለጋና ምርት ይታወቃል፡፡ በሽሬ ኤርፖርት የተገነባው የአውሮፕላን ማኮብኮቢያ ሜዳ አስፈላጊ የሆኑ የበረራ ደኅንነት መሣሪያዎች እየተገጠሙለት እንደሆነ ታውቋል፡፡የኢትዮጵያ ኤርፖርቶች ድርጅት በተጠናቀቀው 2009 በጀት ዓመት ከተለያዩ የኤርፖርት አገልግሎቶች 1.5 ቢሊዮን ብር ገቢ ለመሰብሰብ አቅዶ 1.6 ቢሊዮን ብር ገቢ እንዳገኘ አስታውቋል፡፡ ድርጅቱ በአንደኛው የዕድገትና ትራንስፎርሜሽን ዕቅድ የኤርፖርቶችን ቁጥር ከአሥር ወደ 17 ያሳደገ ሲሆን፣ በሁለተኛው የዕድገትና ትራንስፎርሜሽን ዕቅድ ዘመን የኤርፖርቶችን ቁጥር ከ20 ወደ 30 ለማሳደግ እየሠራ ይገኛል፡፡በአሁኑ ወቅት ድርጅቱ 23 ኤርፖርቶችን ሲያስተዳድር፣ አራቱ ዓለም አቀፍ ናቸው፡፡ ድርጅቱ በሰመራ፣ በሐዋሳ፣ በደምቢዶሎ፣ በነቀምት፣ በባሌ ሮቤ፣ በጅንካና በሽሬ ኤርፖርቶች ግንባታ በማካሄድ ላይ ነው፡፡ በሁለተኛው ዕድገትና ትራንስፎርሜሽን ዕቅድ ዘመን ለመገንባት ካቀዳቸው አሥር ኤርፖርቶች አምስቱ የአስፋልት ማረፊያ ሜዳ ያላቸው ሲሆኑ፣ አምስቱ ቀላል አውሮፕላን የሚያሳርፉ በጠጠር ደረጃ የሚሠሩ ናቸው፡፡በነገሌ ቦረና፣ በሚዛን ቴፒ፣ በደብረ ማርቆስ፣ በያቤሎና በመቱ ጐሬ አነስተኛ አውሮፕላኖችን የሚያስተናግዱ በጠጠር ደረጃ ኤርፖርቶችን ለመገንባት የጥናት ሥራዎች እንደተጀመሩ ታውቋል፡፡ 